ΓΡΑΠΤΗ ΕΡΩΤΗΣΗ E-2829/97 υποβολή: Nuala Ahern (V) προς την Επιτροπή (1 Σεπτεμβρίου 1997)

Θέμα: Μακροοικονομική βοήθεια στη Βουλγαρία

Μπορεί να διευκρινίσει η Επιτροπή κατά πόσον η ύψους 250 εκατ Ecu μακροοικονομική ενίσχυση για τη Βουλγαρία, που εγκρίθηκε στις 13 Ιουνίου 1997 από το Κοινοβούλιο (COM(97)234), περιλαμβάνει το προταθέν δάνειο Ευρατόμ ύψους 150 εκατ..Ecu; Εάν όχι, σε ποιό στάδιο βρίσκεται το θέμα του δανείου; Έχει εγκριθεί από την Ομάδα Εμπειρογνωμόνων Πυρηνικής Ασφάλειας PHARE/TACIS και, εάν ναι, με ποιά κριτήρια και υπό ποίους όρους;Μήπως το προτεινόμενο δάνειο αναθεωρείται από την Ευρωπαϊκή Τράπεζα Επενδύσεων και με ποιά κριτήρια; Πώς είναι δυνατόν ένα δάνειο για βελτίωση της ασφάλειας να αποδίδει επιπλέον έσοδα ούτως ώστε να δικαιολογείται η δαπάνη η οποία με τη σειρά της θα αποδώσει τα επιπλέον έσοδα για την εξόφληση του δανείου; Θα χρειασθεί μήπως να γίνει σχετική πρόβλεψη στο Ταμείο Εγγυήσεων για το δάνειο αυτό, εφόσον η Βουλγαρία είναι υποψήφια για ένταξη χώρα;

Απάντηση του κ. de Silguy εξ ονόματος της Επιτροπής (17 Οκτωβρίου 1997)

Δεν υπάρχει σχέση μεταξύ της μακροοικονομικής ενίσχυσης ύψους 250 εκατ. ECU για τη Βουλγαρία, που εγκρίθηκε από το Συμβούλιο τον Ιούλιο του 1997, και του προτεινόμενου δανείου Ευρατόμ ύψους 150 εκατ. ECU.

Όσον αφορά το δάνειο, η δημόσια επιχείρηση ηλεκτρισμού της Βουλγαρίας έχει υποβάλει σχετική αίτηση και η Επιτροπή έχει αρχίσει προπαρασκευαστικές εργασίες που θα της επιτρέψουν να λάβει απόφαση σχετικά με το εν λόγω δάνειο.

Κατ' εφαρμογή της απόφασης του Συμβουλίου 94/179/Ευρατόμ, της 21ης Μαρτίου 1994, για την τροποποίηση της απόφασης 77/270/Ευρατόμ περί εξουσιοδοτήσεως της Επιτροπής να συνάπτει δάνεια Ευρατόμ με σκοπό τη συμμετοχή στη χρηματοδότηση της βελτίωσης του βαθμού ασφάλειας και της αποτελεσματικότητας των πυρηνικών σταθμών ορισμένων τρίτων χωρών ((ΕΕ L 84 της 29.3.1994. )), καθώς και των επισυναπτόμενων στην εν λόγω απόφαση κατευθυντήριων γραμμών, η Ομάδα Εμπειρογνωμόνων Πυρηνικής Ασφάλειας Phare/Tacis έχει ήδη εξετάσει τις τεχνικές λεπτομέρειες του σχεδίου και τον Ιούλιο του 1997 υπέβαλε γνώμη στην Επιτροπή. Κατά τη γνώμη της εν λόγω ομάδας, η εφαρμογή του προτεινόμενου προγράμματος εκσυγχρονισμού και των μέτρων που συνιστά η Riskaudit θα έχει ως αποτέλεσμα ένα διεθνώς αποδεκτό επίπεδο ασφάλειας. Η εν λόγω ομάδα δίνει επίσης ιδιαίτερη βαρύτητα στην ενεργό συμμετοχή των βουλγαρικών αρχών πυρηνικής ασφάλειας και των οργανώσεων τεχνικής ασφάλειας στη διαδικασία χορήγησης άδειας και συνιστά στην Επιτροπή να παρατείνει τη στήριξη που παρέχει στο σχετικό ρυθμιστικό φορέα της Βουλγαρίας και κατά τη διάρκεια της διαδικασίας χορήγησης άδειας. Η γνώμη δόθηκε υπό την επιφύλαξη ότι η εκτίμηση των περιβαλλοντικών επιπτώσεων του σχεδίου θα καταλήξει σε ικανοποιητικό συμπέρασμα.

Στο πλαίσιο της διαδικασίας για τα δάνεια Ευρατόμ, η Ευρωπαϊκή Τράπεζα Επενδύσεων (ΕΤΕ) καλείται να διατυπώσει σύσταση σχετικά με τις χρηματοοικονομικές πτυχές του σχεδίου προς χρηματοδότηση, για παράδειγμα εάν ενδείκνυται η χρηματοδότησή του με δάνειο ή εάν ο δανειολήπτης θα είναι σε θέση να εξυπηρετήσει και να επιστρέψει το προβλεπόμενο δάνειο Ευρατόμ.

Δεν αναμένεται ότι τα προτεινόμενα μέτρα ασφάλειας θα αποδώσουν άμεσα πρόσθετα έσοδα. Ωστόσο, η αναβάθμιση της λειτουργίας θα πρέπει να έχει κάποιες χρηματοοικονομικές επιπτώσεις. Το θέμα αυτό αναμένεται να εξετάσει η ΕΤΕ στη σύσταση που κλήθηκε να υποβάλει.

Σύμφωνα με τον κανονισμό του Συμβουλίου (ΕΚ, Ευρατόμ) αριθ. 2728/94 της 31ης Οκτωβρίου 1994 περί ιδρύσεως Ταμείου Εγγύησης για τις εξωτερικές δράσεις ((ΕΕ L 293 της 12.11.1994. )), για κάθε δάνειο ή εγγύηση δανείου υπέρ τρίτων χωρών απαιτείται καταβολή στο Ταμείο Εγγυήσεων. Κατά συνέπεια, ανάλογη καταβολή πρέπει να γίνει και για τη Βουλγαρία, ανεξάρτητα από το γεγονός ότι είναι υποψήφια για ένταξη χώρα.